ཁ་སང་ཟླ་༩ཚེས་༡༤ཉིན་སུད་སི་གྲོང་ཁྱེར་ཇི་ནི་ཝའི་ནང་རྟེན་གཞི་བྱས་པའི་སུད་སི་དང་ལིག་ཏེན་སིཊཡན་བོད་རིགས་ཚོགས་པ་བཅས་ཀྱིས་གོ་སྒྲིག་འོག་ས་གནས་བོད་རིགས་དང་བོད་དོན་རྒྱབ་སྐྱོར་བ་བརྒྱ་སྐོར་ལྷག་འདུ་འཛོམས་ཀྱིས་ཕྱག་ལ་བོད་ཀྱི་རྒྱལ་དར་དང་༸ཀུན་གཟིགས་པཎ་ཆེན་རིན་པོ་ཆེ་མཆོག་གློད་བཀྲོལ་དགོས་པ།བོད་དེ་བོད་མིའི་ཡིན་པ་དང་བོད་ནང་མི་རིགས་རྩ་གཏོར་གཏང་རྒྱུ་མཚམས་འཇོག་དགོས་པ།བོད་མི་འབྲོག་པ་རྣམས་བཙན་འོག་ཏུ་གཞིས་སྤོ་བྱ་རྒྱུ་མཚམས་འཇོག་དགོས་པ་སོགས་ཀྱི་གནད་དོན་འཁོད་པའི་ཕྲད་དར་དང་སྐད་འབོད་གནང་བཞིན་རྒྱལ་ཚོགས་ལ་དོན་ཚན་ལྔ་ཅན་གྱི་ཞུ་ཡིག་ཞིག་ཕུལ་འདུགདོན་ཚན་ལྔ་ཅན་གྱི་ཞུ་ཡིག་དེའི་ནང་༸ཀུན་གཟིགས་པཎ་ཆེན་རིན་པོ་ཆེ་མཆོག་གིས་གཙོས་པའི་བོད་མིའི་ཆབ་སྲིད་བཙོན་པ་རྣམས་མྱུར་དུ་གློད་བཀྲོལ་དགོས་པ་དང་།བོད་རང་སྐྱོང་ལྗོངས་ཟེར་བའི་ནང་མི་རིགས་དབྱེ་འབྱེད་མཚམས་འཇོག་དང་རང་ལུས་མེར་བསྲེགས་གནང་མཁན་གྱི་ཕ་མ་སྤུན་མཆེད་རྣམས་ལ་ཉེས་ཆད་གཏང་རྒྱུ་མཚམས་འཇོག་དགོས་པ།༸གོང་ས་མཆོག་གི་སྐུ་ཚབ་དང་ལྷན་གྲོས་མོལ་སླར་གསོ་དགོས་པ།རྒྱལ་ཚོགས་ཀྱི་ཆེས་མཐོའི་མི་སྣ་རྣམས་བོད་རང་སྐྱོང་ལྗོངས་ནང་དངོས་ཡོད་གནས་སྟངས་རྟོག་ཞིབ་སླད་དུ་ཆེད་བསྐྱོད་བྱ་བཅུག་དགོས་པ།རྒྱལ་སྤྱིའི་གསར་འགོད་པ་རྣམས་རང་དབང་ལྡན་པའི་ཐོག་ནས་བོད་ནང་འགྲུལ་བསྐྱོད་ཆོག་པ་བཅས་ཞུ་སྐུལ་གནང་འདུག